見雪明日與祝山人游東湖僧寺訪陳巨中教授留飲
作者：毛滂
朝代：宋

paragraphs: 風吹飛雨乾，散作柳花毬。
危簷下舞鵠，老樹騰蟠虬。
烟空夜色垂，膚寸凝酥柔。
曉屨踏晶瑩，與君散清愁。
湖東十頃玉，月落漫不收。
照我肝肺皎，出語和鳴璆。
將我平生客，步入青松幽。
此客氣如霜，逼人作颼飀。
嚼冰論世事，怒頰赤已浮。
盤中水晶鹽，碧酒葡萄秋。
飲酒豈憂寒，飲水猶不憂。
手冷慎勿炙，置之鷫鸘裘。